逆天奇案2|尹光首獲劉家豪力邀拍劇 記對白當歌詞咁背
無綫熱播劇集《逆天奇案2》昨晚(12日)一集,最大焦點絕對是首度拍攝無綫劇的「光B」尹光!劇情講述地產發展商欲收購河埔村用地作發展用途,整條村獨欠頑固老人昌伯(尹光飾)不肯賣地,令剛升任村長的啟熙(謝東閔飾)非常頭痕,多次苦勸昌伯都食白果;一日,被灌醉的啟熙再去昌伯家進行遊說,遭激動的昌伯拎起拐杖狂打,啟熙一時情急將昌伯推倒,翌日傳出昌伯死訊,啟熙因此被控誤殺,啟熙的懷孕太太恩(菊梓喬Hana飾)頓失依靠,並請求Hazel(蔣祖曼飾)幫助。事件後來出現反轉,森Sir接手調查後,發現是黑幫為了逼昌伯搬走,出招令昌伯的家斷水、斷電兼cut埋電話線,昌伯最終死因是家中平安鐘失靈以致失救致死 !
光B現身《逆天2》令網友大感驚喜,現年79歲的光B將角色頑固特質演繹到位,講對白時中氣十足兼相當流利。《逆天2》是光B首次拍攝的無綫劇集,問到為何願意接受挑戰?光B受訪笑言:「係監製家豪哥邀請嘅,佢叫到咪試吓囉。」問到拍攝難忘事?他笑說:「因為今次入咗新界嘅村屋拍攝,嗰度又多樹,當日又咁啱落雨,好多蚊蟲,咬到周身都係!」光B坦言覺得拍劇挺好玩,事前自己亦做足準備功夫:「收到劇本後,你要背熟晒入面嘅內容,同埋要揣摩個角色,咁先為之一個好嘅演員。背對白都幾難,但要將勤補拙,讀多啲背熟啲,當係歌詞咁背囉。」會否戲癮大發想再拍劇?光B說:「最緊要睇角色適唔適合自己,如果適合我都會玩落去,因為我鍾意向難度挑戰。」